થાઈલેન્ડની ગુફામાંથી ૧૨ બાળકો અને તેમના કોચ સહિત ૧૮ લોકો બહાર આવ્યાના સમાચાર જાણીને સમગ્ર વિશ્ર્વએ શાંતિના શ્ર્વાસ લીધાં. વિશ્ર્વભરની અનેક આંખો હર્ષાશ્રુથી છલકાઈ પડી. અનેક શહેરોમાં બાળકો અને કોચના બચાવ માટે પ્રાર્થનાઓ યોજાઈ. એક અદ્ભુત જોડાણ, અદ્ભુત લાગણી અને અકલ્પનીય ભ્રાતૃભાવનાં દર્શન થયાં. તેમને બચાવવા માટે દુનિયાનું સૌથી જોખમી, અકલ્પનીય આંતરરાષ્ટ્રીય રેસ્કયુ મિશન હાથ ધરાયું. સૌ પ્રથમ બ્રિટનની ડાઈવર્સ (ગોતાખોર) ટીમ બાળકો સુધી પહોંચી. ઓપરેશન પાર પાડવામાં વિદેશી એકસપર્ટ, ૯૦ ડાઈવર સહિત ૧૨૦૦ લોકોની ટીમ જોડાઈ, યુનાઈટેડ નેશન્સની ટીમ ઉપરાંત ભારત, બ્રિટન, ચીન, મ્યાનમાર, લાઓસ, ઓસ્ટ્રેલિયા, જાપાન, સહિત અન્ય દેશોના નિષ્ણાતો મદદ મળ્યા. ૩૦ યુએસ મિલિટરમેનની અથાગ મહેનત, ખર્ચ, સમય કે બીજી કોઈ પણ જાતની ચિંતા કર્યા વિના જાણે સમગ્ર વિશ્ર્વે એકજૂટ થઈ કામ કર્યું. બૌદ્ધ ભિક્ષુ કોચે ગુફાના અંધારામાં અઢાર અઢાર દિવસ સુધી બાળકોમાં જીવવાની જિજીવિષા અને હિંમતનો દીપ પ્રગટાવી રાખ્યો. આ જીતમાં માત્ર ટેકનોલોજી કે વિજ્ઞાનનો ફાળો નથી. માનવીની લાગણીઓની જીત છે. વિશ્ર્વભરના માનવસમુદાયે, દેશનેતાઓએ, અગ્રણી ધનપતિઓએ જાત-પાત, દેશ-વિદેશના ભેદ વિના બચાવકાર્યમાં હાથ લંબાવ્યા. સરહદો ભુલાવીને સંસ્કૃતિઓ એક થઈ.